Töötades läbi võimalike uute valimissüsteemide positiivseid ja negatiivseid külgi, tõdeb autor, et kehtivale süsteemile alternatiivi leidmine on keeruline, sest ideaalset valimissüsteemi pole olemas. Ühe või teise süsteemi kasuks otsustamist  raskendab asjaolu, et valimissüsteem on demokraatia tingimustes olulisim võimu jaotamise menetlus, mis mõjutab oluliselt valijate osalusvõimalusi ja parteide mõjuvõimu. Süsteemi muutmine võib mõlemale poolele kaasa tuua ka negatiivset ja kitsendada võimupositsioone. Seega on Saksamaal järgnevatel kuudel oodata tuliseid vaidlusi ja võitlust võimu jagamise pärast. Autor avaldab lootust, et vaatamata sellele suudetakse säilitada vastutustunne nii tundliku teema käsitlemisel ning alternatiivide positiivsete ja  negatiivsete külgede vaagimisel ei takerduta parteipoliitilistesse kaalutlustesse.